Unsirn fruntliken grut und wat wy umb juwen willen gudes vormogen altiidt tovor. Ersamme, vorsichtige, leve her Cristern, besundir gude frundt und nabur. Juwe breve uns negest gesant hebbe wy leeffliken wol vornomen, in den juwe ersamme leve undir andirn worden beruret, dat de mit uns in eigener personen gherne tosampnewesen wolde etc. Dat were ok noch unse gancze begher, alz wie ok in unsirm breve, juwer werdicheit negest gesant, berurden von der tosampnekomynge upp den negesten sundach vor unsir leven fruwen dage nativitatis negestvolgende tor Narwe und dat wie dar in eigener personen by juwer leve wolden sien gewesen etc. Worumme bidde wie noch juwe ersamme leve mit fruntlikem vliite und begher, dat sigh de darto wolle fugen und wesen tor Narwe upp den andirn sundach na unsir leven fruwen dage nativitatis vorbenomet, by der wy ok uppe de tiidt in eigener personen wolden wesen. Und getruwen des wol to Gode, queme wy tosampne, wie wolden mit der hulpe Godes alle schelinge und twedracht, gewant tusschen juwer leve und unsir stadt Revall, und andir gebrekelicheit undir enandir wol vliien und to grunde henleggen. Wy hebben bestellet an de borgermeistere und rathlude unsir stadt Revall vorbenomet, dat se de juwen bynnen der vorschreven tiidt mit en in de stadt aff und to mit erer kopenschopp, to kopende und to vorkopende, fry und ungehindert solen tehn und komen laten. Und bidden juwe ersamme leve mit fruntlikem begher, dat de wolle bestellen, dat de unsirn ut der vorbenomeden unsir stadt Revall dergliiken mit jw und in de ryke aff und to mit erer kopenschopp, alz vor is berurt, tehn und komen mogen. Wat nw juwer ersammicheit hirane to willen is, des bidde wie von der en fruntlik und unvortogen beschreven antwort. Gegeven upp unsirs ordins slote Wenden des sunavendes negest na sunte Peters dage ad vincula anno etc. xxx°.